|  |
| --- |
| Veileder for søknader til «Hydrogen til maritim transport» |

# Veileder for innsending av søknaden gjennom Enovas søknadssenter

Søknaden skal sendes inn gjennom [Enovas søknadssenter](https://soknad.enova.no/Public/Login). Nedenfor gis tilleggsinformasjon spesielt for programmet «Hydrogen til maritim transport» til de delene av søknadssenteret som ikke nødvendigvis er selvforklarende for dette programmet.

## Partnere / Leverandører

Legg inn prosjektpartnerne som sammen med søker (juridisk ansvarlig for søknaden og prosjektet) vil motta støtte fra Enova og være ansvarlige for prosjektet. Legg også inn de leverandører som prosjektet vil kjøpe produkter eller tjenester fra hvor disse er valgt. Andre partnere enn dette skal ikke legges inn her.

## Økonomi

I denne fanen skal alle prosjektkostnader som inngår som godkjente kostnader for støtte fra Enova legges inn. Eventuelle prosjektkostnader som ikke er godkjente kostnader (som kostnader for anleggsbidrag) skal ikke legges inn her. Se programtekstens del 2 («Virkemiddel investeringsstøtte») for informasjon om beregning av godkjente kostnader.

Referanseinvesteringen skal settes til 0 kr for alle budsjettposter. Dette er fordi referanseinvesteringen for prosjektene som vil støttes under dette programmet er «ingen investering», heller enn en investering i et mindre klimavennlig alternativ for hydrogenproduksjon.

## Energi

I fanen for «Energi» skal det legges inn en oversikt over hvor mye hydrogen/hydrogenbærer som planlegges produsert per år når anlegget når full drift, dvs. det som omtales som et «normalår» i programkriteriene.

Det som skal fylles inn er:

* Produksjon:
  + Av: hydrogen
  + Fra: el

Mengden produsert hydrogen skal oppgis i kWh per år, og de samme tallene for energimengder for hydrogen og ammoniakk som oppgitt i programkriteriene skal benyttes:

* Komprimert og flytende hydrogen: 33,3 kWh/kg hydrogen
* Ammoniakk: 5,17 kWh/kg ammoniakk
* Hydrogenert olje (LOHC eller liknende): søker må selv redegjøre for energiinnholdet i energibæreren[[1]](#footnote-2)

Installert effekt skal oppgis som installert effekt av elektrolysører, og oppgis i kW (merk; ikke MW, som er det vanligste for elektrolysører).

Andre deler av energifanen skal ikke fylles inn.

## Lønnsomhetsberegning

I denne fanen legger du inn oppsummerte nøkkeltall som angitt i budsjett-vedlegget, slik at prosjektøkonomien gjengis så nøyaktig som mulig. Sørg for at oversikten gitt i neste fane, **Nøkkeltall**, stemmer overens med det som er angitt i budsjettet for prosjektet.

Om prosjektet har flere aktører som gjør investeringer og dermed mottar støtte fra Enova, skal det legges ved ett budsjett for hver av disse partene. Støtte vil utmåles per aktør, og det er viktig at både budsjett og parametere som inngår i lønnsomhetsberegningen redegjøres godt for (se egen veileder under).

Budsjettet som legges inn under «lønnsomhetsberegning» gjelder for hele prosjektet samlet. Dette skal da være summen av budsjettene for alle parter som mottar støtte, slik at de i sum gjengir den overordnede prosjektøkonomien. Om partene har forskjellige kapitalkostnader/WACC, legg inn en vektet middelverdi som best mulig gjengir kapitalkostnad/WACC for prosjektet samlet.

## Vedlegg

I denne fanen skal alle obligatoriske og eventuelt andre vedlegg lastes opp. De obligatoriske vedleggene er:

1. Prosjektbeskrivelse iht. mal (dette dokumentet)
2. Budsjett og netto nåverdianalyse iht. mal, ett Excelark per deltaker i konsortiet
3. Dokumentasjon på finansiell gjennomføringsevne
4. Intensjonserklæringer fra kunder (lastes opp som ett felles vedlegg)
5. Bekreftelse på tilgjengelig energi- og effektbehov
6. Dokumentasjon på tilgjengelig areal/tomt for prosjektet
7. Beskrivelse/dokumentasjon av relevante referanseprosjekter (maks tre, lastes opp som ett felles vedlegg)

Alle disse vedleggene må lastes opp for å kunne levere inn søknaden.

Merk at for vedlegg nummer to, budsjett og netto nåverdianalyse, skal det lastes opp ett vedlegg per prosjektpartner som skal motta støtte fra Enova. Om det er to eller flere partnere, og dermed to eller flere budsjett-filer, skal budsjettet fra ansvarlig søker lastes opp som det obligatoriske vedlegget. Øvrige budsjett lastes opp under «Uspesifiserte vedlegg».

Det er viktig at det legges ved dokumentasjon på finansiell gjennomføringsevne for alle som skal motta støtte i prosjektet. Dersom dette ikke legges ved, vil søknaden bli avvist.

Det er ikke angitt en mal for vedlegg nummer 4, intensjonserklæringer fra kunder. I programkriteriene er det angitt hva intensjonserklæringene bør inneholde, og hver søker står deretter fritt til å utforme disse dokumentene som de ønsker i dialog med sine kunder.

Det er også mulig å legge ved annen dokumentasjon som er nødvendig for å underbygge søknaden. Dette lastes opp under «Uspesifiserte vedlegg». Dette kan være for eksempel dokumentasjon på investeringsbudsjettet, CV’er for nøkkelpersonell eller andre dokumenter.

# Veileder til malen for budsjett og kontantstrømsanalyse

## Fane «Nettonåverdi»

### Utfylling

I denne fanen skal prosjektets forventede netto nåverdi beregnes. Dette har to formål – både å synliggjøre at prosjektet kan få økonomisk sunn drift med støtte, og for at Enova skal kunne beregne hva prosjektet kan motta av statsstøtte.

Statsstøtten skal bidra til at søkeren endrer sin adferd i mer miljøvennlig retning, det vil si som oftest si at aktøren velger å investere i et miljøvennlig prosjekt heller enn i et annet, mindre miljøvennlig prosjekt (alternativet). Prosjektets netto nåverdi i statsstøttesammenheng beregnes dermed som *forskjellen* i nåverdien av det miljøvennlige prosjektet minus nåverdien til en alternativ investering.

NNV-beregningen blir dermed noe forenklet i forhold til den som selskapene selv lager. Det som skal inngå i NNV-beregningen her er de kostnader som er direkte knyttet til prosjektet det skal søkes støtte til. Dette involverer

* Investeringskostnader
* Driftsinntekter og -kostnader direkte forbundet med prosjektet

Alle tall skal legges inn med positivt fortegn i regnearket. Kun kostnader som påløper etter søknadstidspunkt kan tas med.

De forhåndsspesifiserte kategoriene skal benyttes. For investeringer gjelder dette:

* Egne timer [kr]
* Innkjøp av tjenester [kr]
* Utstyr og maskiner [kr]
* Bygninger [kr]
* Annet [kr]
* Anleggsbidrag [kr]

Det skal skilles på investeringskostnader som hører til produksjon av hydrogen, og investeringskostnader som hører til infrastruktur (dvs. forbundet med forsyning av hydrogenet til fartøy).

Merk at dersom posten «Annet» benyttes skal det legges ved en egen beskrivelse av hva disse kostnadene innebærer, og hvorfor de er nødvendige for å gjennomføre prosjektet. Enova vil foreta en særskilt vurdering av om kostnadene kan godkjennes.

Driftskostnader skal oppgis i følgende poster:

* Kostnad råvare [kr]
* Drifts- og vedlikeholdskostnader [kr]
* Personellkostnader
* Andre kostnader [kr]

Driftsinntekter skal oppgis i følgende poster:

* Salgsvolum hydrogen [kg/år]
* Salgspris hydrogen [kr/kg]
* Andre inntekter [kr]
* Anleggsbidrag [kr] (inntekt i år 15 uten avskrivning)

Inntekt fra salg av hydrogen regnes ut automatisk i regnearket ut fra oppgitt salgsvolum og salgspris. Anleggsbidrag (samme beløp som angitt under investeringer, hvis relevant) legges inn som en inntekt i år 15.

Det henvises til dokumentet «2 Virkemiddel investeringsstøtte» for mer informasjon.

### Diskonteringsrente

Diskonteringsrenten (avkastningskravet) som søker legger til grunn skal være i tråd med det som er brukt for tilsvarende prosjekter hos søker eller alternativt selskapets avkastningskrav. Søker må begrunne og dokumentere avkastningskravet. Kostnaden for kapital for prosjektet kan f.eks. benyttes til å begrunne avkastningskravet. Det skal tydelig fremkomme hvordan kostnaden for kapital er beregnet.

Avkastningskravet som brukes skal være før skatt.

### Enova-støtte

Støtte fra Enova beregnes ikke automatisk i regnearket. Søker må dermed selv legge inn støttebehovet i investeringsperioden på linje 47.

Merk at støtte fra Enova alltid utbetales i etterkant av at en investering er påløpt, og maksimalt kan utgjøre den angitte prosentsatsen på 45% for investeringer til produksjon og 40% for investeringer i infrastruktur. Det vil ikke være mulig å få utbetalt forskudd på støtte. Innlagt støtte i regnearket må være i tråd med dette.

## Fane «Budsjett produksjonsanlegg»

I denne fanen skal det legges inn en mer detaljert spesifikasjon av investeringskostnadene som er forbundet med produksjonsanlegget for hydrogen (obligatorisk). Kostnadene skal spesifiseres i samme poster som i fanen for NNV-beregning.

Det er viktig at dere kontrollerer at sum i hver av kategoriene stemmer overens på tvers av regnearket. Det er laget en hjelpetabell i arket for å bistå med dette. Dersom det er svært mange kostnadsposter kan det være nødvendig å utvide området som er omfattet av formlene i hjelpetabellen.

## Fane «Budsjett infrastruktur»

I denne fanen skal det legges inn en mer detaljert spesifikasjon av investeringskostnadene som er forbundet med investeringer i infrastruktur (ikke obligatorisk). Kostnadene skal spesifiseres i samme poster som i fanen for NNV-beregning.

Det er viktig at dere kontrollerer at sum i hver av kategoriene stemmer overens på tvers av regnearket. Det er laget en hjelpetabell i arket for å bistå med dette. Dersom det er svært mange kostnadsposter kan det være nødvendig å utvide området som er omfattet av formlene i hjelpetabellen.

1. Alle verdier for energiinnhold skal oppgis ved lavere brennverdi (LHV) for drivstoffet. Dokumentasjon på oppgitte verdier må vedlegges søknaden. [↑](#footnote-ref-2)